钦定古今图书集成/明伦汇编/官常典/第457卷 > 全琮
## 钦定古今图书集成/明伦汇编/官常典/第457卷 > 全琮

按《吴志》本传：“琮字子璜，吴郡钱塘人也。父柔，汉灵帝
时举孝廉，补尚书郎右丞。董卓之乱，弃官归州，辟别
驾从事，诏书就拜会稽东部都尉。孙策到吴，柔举兵
先附策，表柔为丹阳都尉。孙权为车骑将军，以柔为
长史，徙桂阳太守。柔尝使琮赍米数千斛到吴，有所
市易，琮至，皆散用空船而还。柔大怒，琮顿首曰：‘愚以
所市非急，而士大夫方有倒悬之患，故便赈赡，不及
启报’。”柔更以奇之。是时中州士人避乱而南，依琮居
者以百数，琮倾家给济，与共有无，遂显名远近。后权
以为奋威校尉，授兵数千人，使讨山越，因开募召，得
精兵万馀人，出屯牛渚。稍迁偏将军。建安二十四年，
刘备将关羽围樊、襄阳，琮上疏陈羽可讨之计。权时
已与吕蒙阴议袭之，恐事泄故寝。琮表不答。及禽羽，
权置酒公安，顾谓琮曰：“君前陈此孤虽不相答，今日
之捷，抑亦君之功也。”于是封阳华亭侯。黄武元年，魏
以舟军大出洞口，权使吕范督诸将拒之，军营相望，
敌数以轻船钞击，琮常带甲仗兵，伺候不休。顷之，敌
数千人出江中，琮击破之，枭其将军尹卢。迁琮绥南
将军，进封钱唐侯。四年，假节，领九江太守。七年，权到
皖，使琮与辅国将军陆逊击曹休，破之于石亭。是时
丹阳吴会山民复为寇贼攻没属县，权分三郡险地
为东安郡。琮领太守至，明赏罚，招诱降附，数年中得
万馀人。权召琮还牛渚，罢东安郡。黄龙元年，迁卫将
军、左护军、徐州牧，尚公主。嘉禾二年，督少骑五万征
六安，六安民皆散走，诸将欲分兵捕之。琮曰：“夫乘危
徼幸，举不百全者，非国家大体也。今分兵捕民，得失
相半，岂可谓全哉？纵有所获，犹不足以弱敌而副国
望也。如或邂逅，亏损非小。与其获罪，琮宁以身受之，
不敢徼功以负国也。”赤乌九年，迁右大司马左军师。
为人恭顺，善于承颜纳规，言辞未尝切迕。初，权将围
珠崖及夷州，皆先问琮，琮曰：“以圣朝之威，何向而不
克？然殊方异域，隔绝障海，水土气毒，自古有之。兵入
民出，必生疾病，转相污染。往者惧不能反，所获何可
多致！猥亏江岸之兵，以冀万一之利，愚臣犹所不安。”
权不听。军行经岁，士众疾疫死者十有八九。权深悔
之，后言次及之，琮对曰：“当是时，群臣有不谏者，臣以
为不忠。”琮既亲重，家族子弟并蒙宠贵，赐累千金，然
犹谦虚接士，貌无骄色。十二年卒。子怿嗣。